<classify> USAFIRI usafi ri wa treni kutoka Dodoma kwenda Kigoma, uliokuwa umesitishwa kwa muda, umerejea, huku wa kuelekea Dar es Salaam ukiwa haujarejeshwa kutokana na matengenezo ya maeneo yaliyoharibiwa na maji ya mvua kuendelea.Usafiri wa treni kwenda Dar es Salaam na Kigoma ulisitishwa kwa takribani siku tatu baada ya njia za treni kujaa maji, huku maeneo mengine yakijaa mchanga kutokana na mvua zinazoendelea kunyesha, jambo ambalo lilifanya Shirika la Reli Tanzania TRC, kurudisha nauli kwa abiria waliokuwa wakitoka Kigoma kuelekea Dar es Salaam.Akizungumza jana jijini hapa, Stesheni Masta wa Dodoma, Rose Ngauga, alisema abiria waliokuwa wakitokea Dar es Salaam kwenda Kigoma, walikwama mjini Morogoro na TRC ilisafirisha abiria hao hadi Dodoma ili kuendelea na safari yao kwenda Kigoma na Tabora.Abiria zaidi ya 1,000 ambao walikwama Morogoro walisafirishwa na mabasi ya Abood na mabasi mengine hadi Dodoma na leo jana wameanza safari yao ya kwenda Kigoma kwa treni ya Delux na treni ya B15.Treni ya Delux yenye mabehewa 12 iliondoka saa 3:00 asubuhi, treni ya B15 yenye mabehewa 10 iliondoka saa 4:00 asubuhi, zote zimebeba abiria kutoka Dar es Salaam, Morogoro na waliokuwapo hapa mkoani Dodoma, alisema.Alisema bado mafundi wa TRC, wanaendelea na matengenezo katika maeneo yaliyoathirika na maji ya mvua ili kufanikisha usafiri wa reli kurudi katika hali yake ya kawaida kwa asilimia 100.Juzi TRC ililazimika kurudisha nauli zaidi ya Sh milioni 10 kwa abiria 648 waliokuwa wamekwama jijini Dodoma. Safari hizo zilikwama kutokana na kujaa kwa mchanga na maji juu ya reli katika baadhi ya maeneo yakiwamo Kigwe, Zuzu na Godegode.  <topic>: kitaifa 